  Майя Бывальцева Матысь уйин Удмуртиын кынтылоз. Со сярысь «ВКонтакте» вотэсбамаз улосвыл Гидрометцентрлэн пресс-секретарез Алла Шумихина ивортэ. Солэн кылъёсызъя, та арня кутсконын куазь ӧжыт пильмаськылоз но кӧс возиськоз. Пуксёнэ но вирнуналэ уйин 0…+5 градус луоз. Куазез эскерисьёслэн чакламзыя, куд-ог интыосын омырын но музъем вылын -2 градусозь кынтылоз. Озьы ик уйин но ӵукна бус вӧлскыны быгатоз. Нуназе омыр +14…+19 градусозь шуналоз. Покчиарняе, 13-тӥ куарусёнэ, куазь уродмоз. Тросаз ёросъёсын дырын-дырын зорылоз, сыӵегес ик куазь удмуртарняе но луоз. Озьы ик со нуналъёсы тӧло кариськоз, секундскын 15-18 метрозь кужмояллялоз. Ужан арня пумлы уйин шунытгес кариськоз, температура +8…+13 градусозь ӝутскоз, нуназе +13…+18 градус котырын возиськоз.  Тегъёс: Гидрометцентр Удмуртия куазь сӥзьыл  